CELEX: 32019D2036
Language: da
Date: 2019-11-25 00:00:00
Title: Rådets Afgørelse (EU) 2019/2036 af 25. november 2019 om den holdning, der skal indtages på Den Europæiske Unions vegne i Rådet for Organisationen for International Civil Luftfart til ændring 17 af bilag 17 (Sikkerhed) til konventionen angående international civil luftfart

5.12.2019   
               
               
                  DA
               
               
                  Den Europæiske Unions Tidende
               
               
                  L 314/170
               
            
         RÅDETS AFGØRELSE (EU) 2019/2036
         af 25. november 2019
         om den holdning, der skal indtages på Den Europæiske Unions vegne i Rådet for Organisationen for International Civil Luftfart til ændring 17 af bilag 17 (Sikkerhed) til konventionen angående international civil luftfart
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Konventionen angående international civil luftfart (»Chicagokonventionen«), der regulerer den internationale lufttransport, trådte i kraft den 4. april 1947. Organisationen for International Civil Luftfart (ICAO) blev oprettet ved nævnte konvention.
                  
               
                     (2)
                  
                  
                     EU-medlemsstaterne er kontraherende parter i Chicagokonventionen og ICAO-medlemsstater, mens Unionen har observatørstatus i visse ICAO-organer, herunder forsamlingen og andre tekniske organer.
                  
               
                     (3)
                  
                  
                     I henhold til konventionens artikel 54, litra 1), skal ICAO-Rådet vedtage internationale normer og anbefalede fremgangsmåder (SARP'er).
                  
               
                     (4)
                  
                  
                     Den 4. juli 2019 udsendte ICAO brev nr. AS8/2.1-19/48, hvori organisationen meddelte ICAO-medlemsstaterne, at forslaget til ændring 17 af bilag 17 (Sikkerhed) til Chicagokonventionen (»bilag 17«) vil blive forelagt ICAO-Rådet til vedtagelse på dets 218. samling, der finder sted fra den 18. til den 29. november 2019, og at ændringen forventes at finde anvendelse i juli 2020. Ændring 17 til bilag 17 omfatter nye eller reviderede bestemmelser om sårbarhedsvurdering, udveksling af oplysninger mellem stater og interessenter, uddannelsesprogrammer og certificeringsordninger, adgangskontrol, personalescreening og andre redaktionelle ændringer. Ved brev nr. AS8/2.1-19/48 blev fasen med høring af ICAO-medlemsstaterne vedrørende ændring 17 til bilag 17 indledt, og denne fase udløb den 4. oktober 2019.
                  
               
                     (5)
                  
                  
                     Ændring 17 til bilag 17 blev udarbejdet af ICAO's Luftfartssikkerhedspanel, hvis aktive medlemmer bl.a. tæller sagkyndige fra otte EU-medlemsstater, hvorefter den blev forelagt ICAO-Rådet til godkendelse på dets 217. samling. Efter høringen af ICAO-medlemsstaterne vil ændring 17 til bilag 17 sandsynligvis blive vedtaget af ICAO-Rådet på dets 218. samling.
                  
               
                     (6)
                  
                  
                     Når først det er vedtaget, vil det ændrede bilag 17 være bindende for alle ICAO-medlemsstater, herunder alle EU-medlemsstaterne, i overensstemmelse med og inden for de grænser, der er fastsat i Chicagokonventionen. I henhold til Chicagokonventionens artikel 38 skal de kontraherende parter underrette ICAO ved brug af mekanismen til underretning om afvigelser, hvis de agter at afvige fra SARP'er. Det er derfor hensigtsmæssigt at fastlægge den holdning, der skal indtages på Unionens vegne i ICAO-Rådet til ændring 17 til bilag 17.
                  
               
                     (7)
                  
                  
                     Unionens holdning i ICAO-Rådet bør være som fastlagt i bilaget til denne afgørelse og bør fremføres af de EU-medlemsstater, der er medlemmer af ICAO-Rådet, idet de handler i fællesskab —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Rådet for Organisationen for International Civil Luftfart (ICAO) til ændring 17 til bilag 17 (Sikkerhed) til konventionen angående international civil luftfart er fastlagt i bilaget til denne afgørelse.
         
         
            Artikel 2
            Den holdning, der er omhandlet i artikel 1, fremføres af de EU-medlemsstater, der er medlemmer af ICAO-Rådet, idet de handler i fællesskab.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 25. november 2019.
            
               
                  På Rådets vegne
               
               
                  Formand
               
               F. MOGHERINI
            
         
      
      
         
            Holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen (ændring 17) af bilag 17 (»Sikkerhed«) til konventionen angående international civil luftfart (»Chicagokonventionen«)
            
               Generelle principper
            
            Inden for rammerne af de aktiviteter, som Organisationen for International Civil Luftfart (ICAO) udøver i forbindelse med revisionen (ændring 17) af bilag 17 (»Sikkerhed«) til Chicagokonventionen vedrørende udarbejdelsen af standarder og anbefalinger (SARPs), skal medlemsstaterne, der handler i fællesskab i Unionens interesse:
            
                        a)
                     
                     
                        handle i overensstemmelse med de mål, som Unionen forfølger inden for rammerne af luftfartssikkerhedspolitikken, navnlig for at beskytte personer og varer i Den Europæiske Union og forhindre ulovlige indgreb i civile luftfartøjer, som kan undergrave den civile luftfartssikkerhed
                     
                  
                        b)
                     
                     
                        bidrage til at øge luftfartssikkerheden på verdensplan ved at anvende og håndhæve de fælles regler, der er fastsat for at beskytte den civile luftfart mod ulovlige indgreb
                     
                  
                        c)
                     
                     
                        fortsat støtte ICAO i udarbejdelsen af sikkerhedsstandarder, der beskytter den civile luftfart mod ulovlige indgreb i overensstemmelse med FN's Sikkerhedsråds resolution 2309 af 22. september 2016 (1).
                     
                  
               Holdning, der skal indtages til revisionen (ændring 17) af bilag 17 (»Sikkerhed«) Medlemsstaterne, der handler i fællesskab i Unionens interesse, støtter den foreslåede ændring 17 af bilag 17.
            
               (1)  Resolution 2309 (2016) vedtaget af Sikkerhedsrådet på dets 7775. samling, der fandt sted den 22. september 2016: Trusler mod den internationale fred og sikkerhed som følge af terrorhandlinger: Luftfartssikkerhed.